b"\n_START_ARTICLE_\nAxel Munthe\n_START_SECTION_\nFamilia\n_START_PARAGRAPH_\nFamilia lui Axel Munthe a venit din Flandra \xc8\x99i s-a stabilit \xc3\xaen Suedia \xc3\xaen secolul al XVI-lea. Tat\xc4\x83l lui a fost farmacist.\n_START_SECTION_\nStudii\n_START_PARAGRAPH_\nA \xc3\xaenceput studiile superioare \xc3\xaen anul 1874 la Universitatea din Uppsala. \xc3\x8en anul 1875, \xc3\xaen timpul unei c\xc4\x83l\xc4\x83torii, a navigat la bordul unei mici ambarca\xc8\x9bii de la Sorrento la insula Capri. A urcat treptele feniciene p\xc3\xa2n\xc4\x83 la Anacapri, unde l\xc3\xa2ng\xc4\x83 casa unui \xc8\x9b\xc4\x83ran a observat \xc3\xaent\xc3\xa2mpl\xc4\x83tor ruinele unei capele dedicate Sf\xc3\xa2ntului Mihail. A fost imediat cucerit de ideea de a reconstrui ruinele sub forma unei locuin\xc8\x9be pe care, c\xc3\xa2ndva, s\xc4\x83 o locuiasc\xc4\x83._NEWLINE_\xc8\x98i-a continuat studiile de medicin\xc4\x83 la Uppsala, termin\xc3\xa2ndu-le la Montpellier \xc8\x99i la Paris, unde a fost elevul lui Charcot. A ob\xc8\x9binut doctoratul \xc3\xaen medicin\xc4\x83 \xc3\xaen 1880, la v\xc3\xa2rsta de 23 de ani. Cu toate c\xc4\x83 teza de doctorat a fost din domeniile ginecologiei \xc8\x99i obstetricii, fiind impresionat puternic de lucr\xc4\x83rile de pionierat \xc3\xaen neurologie ale lui Jean-Matin Charcot, a urmat cursurile acestuia la Spitalul Salp\xc3\xaatri\xc3\xa8re.\n_START_SECTION_\nParis \xc8\x99i Italia\n_START_PARAGRAPH_\nDup\xc4\x83 ob\xc8\x9binerea dreptului de liber\xc4\x83 practic\xc4\x83 a medicinei, Munthe \xc8\x99i-a deschis un cabinet la Paris, mult apreciat de arti\xc8\x99tii scandinavi din capitala Fran\xc8\x9bei. \xc3\x8en 1883, a c\xc4\x83l\xc4\x83torit la Napoli pentru a participa la eradicarea epidemiei de holer\xc4\x83. _NEWLINE_\xc3\x8en 1887, s-a mutat la Anacapri, a izbutit s\xc4\x83 cumpere vila San Michele \xc8\x99i a \xc3\xaenceput reconstruirea vechilor cl\xc4\x83diri. A f\xc4\x83cut multe din lucr\xc4\x83ri singur, dar \xc8\x99i folosindu-se de localnici, mai ales de o familie format\xc4\x83 din tat\xc4\x83l \xc8\x99i cei trei fii ai acestuia._NEWLINE_\xc3\x8en 1890, lipsindu-i banii necesari pentru continuarea lucr\xc4\x83rilor de reconstruc\xc8\x9bie, a deschis un cabinet la Roma. Avea clientel\xc4\x83 \xc3\xaentre demnitarii str\xc4\x83ini, dar \xc8\x99i dintre popula\xc8\x9bia local\xc4\x83. Era nevoit s\xc4\x83-\xc8\x99i \xc3\xaempart\xc4\x83 timpul \xc3\xaentre Roma \xc8\x99i Capri.\n_START_SECTION_\nRegina Victoria a Suediei\n_START_PARAGRAPH_\n\xc3\x8en anul 1892, Axel Munthe a devenit medicul familiei regale a Suediei. \xc3\x8en special, el a fost medicul personal al prin\xc8\x9besei Victoria de Baden \xc8\x99i a continuat \xc8\x99i dup\xc4\x83 ce aceasta a devenit regin\xc4\x83, p\xc3\xa2n\xc4\x83 la moartea ei, \xc3\xaen 1930. Totu\xc8\x99i, aceasta nu \xc3\xaenseamn\xc4\x83 c\xc4\x83 ea se afla \xc3\xaen \xc3\xaengrijirea lui permanent\xc4\x83._NEWLINE_Victoria suferea de o bron\xc8\x99it\xc4\x83 sever\xc4\x83 \xc8\x99i este posibil s\xc4\x83 fi avut \xc8\x99i tuberculoz\xc4\x83. Munthe i-a recomandat s\xc4\x83 petreac\xc4\x83 iernile la Capri, pentru a-\xc8\x99i \xc3\xaengriji s\xc4\x83n\xc4\x83tatea. La \xc3\xaenceput a ezitat, dar \xc3\xaen toamna anului 1910, a c\xc4\x83l\xc4\x83torit la Capri \xc8\x99i \xc3\xaencep\xc3\xa2nd de atunci, cu excep\xc8\x9bia anilor primului r\xc4\x83zboi mondial \xc8\x99i a c\xc3\xa2torva ani spre sf\xc3\xa2r\xc8\x99itul vie\xc8\x9bii, a petrecut la Capri c\xc3\xa2teva luni pe an._NEWLINE_Atunci c\xc3\xa2nd st\xc4\x83tea la Capri, regina mergea adesea dimine\xc8\x9bile la Vila San Michele, pentru a face \xc3\xaempreun\xc4\x83 cu Munthe plimb\xc4\x83ri prin insul\xc4\x83. Munthe \xc8\x99i regina organizau uneori concerte de sear\xc4\x83 la San Michele, regina c\xc3\xa2nt\xc3\xa2nd la pian. Regina \xc3\xaemp\xc4\x83rt\xc4\x83\xc8\x99ea dragostea lui Munthe pentru animale - av\xc3\xa2nd ea \xc3\xaens\xc4\x83\xc8\x99i un c\xc3\xa2ine de companie - ajut\xc3\xa2ndu-l \xc3\xaen eforturile lui de a cump\xc4\x83ra Muntele Barbarossa, pentru a-l transforma \xc3\xaentr-un sanctuar al p\xc4\x83s\xc4\x83rilor.\n_START_SECTION_\nC\xc4\x83s\xc4\x83torii\n_START_PARAGRAPH_\nLa 24 noiembrie 1880, Axel Munthe s-a c\xc4\x83s\xc4\x83torit cu suedeza Ultima Hornberg, pe care a cunoscut-o \xc3\xaen timpul studiilor de la Paris. Au divor\xc8\x9bat c\xc4\x83tre 1890._NEWLINE_\xc3\x8en 1907, Munthe s-a c\xc4\x83s\xc4\x83torit cu Hilda Pennington-Mellor. A doua lui so\xc8\x9bie provenea dintr-o familie din mediul aristocratic englez. Familia ei de\xc8\x9binea dou\xc4\x83 propriet\xc4\x83\xc8\x9bi notabile: Hellens, \xc3\xaen Herefordshire, una dintre cele mai vechi locuin\xc8\x9be din Anglia, \xc8\x99i Southside House, o locuin\xc8\x9b\xc4\x83 impresionant\xc4\x83 din Wimbledon Common, \xc3\xaen Londra. Au avut doi fii: Peter \xc8\x99i Malcolm._NEWLINE_O istorioar\xc4\x83 poveste\xc8\x99te c\xc4\x83 Axel Munthe purta o discu\xc8\x9bie cu editorul s\xc4\x83u, John Murray, \xc3\xaen gr\xc4\x83dina casei din Southside, despre publicarea C\xc4\x83r\xc8\x9bii de la San Michele. Murray i-a spus c\xc4\x83 str\xc4\x83bunul s\xc4\x83u, care fusese tot editor \xc8\x99i se numise tot John Murray, st\xc4\x83tuse \xc3\xaen aceea\xc8\x99i gr\xc4\x83din\xc4\x83 discut\xc3\xa2nd cu lordul Byron despre publicarea c\xc4\x83r\xc8\x9bilor acestuia._NEWLINE_\xc3\x8en anii 1910-1911, doctorul Munthe a cl\xc4\x83dit, ca dar de nunt\xc4\x83 pentru so\xc8\x9bia sa, o cas\xc4\x83 de var\xc4\x83 cu 14 \xc3\xaenc\xc4\x83peri. Ini\xc8\x9bial numit\xc4\x83 \xe2\x80\x9eSteng\xc3\xa5rden\xe2\x80\x9d (\xe2\x80\x9eCastelul de piatr\xc4\x83\xe2\x80\x9d), dup\xc4\x83 moartea Hildei a fost numit\xc4\x83 \xe2\x80\x9eHildasholm\xe2\x80\x9d. Casa a fost construit\xc4\x83 \xc3\xaen mijlocul arborilor de pe malul lacului Siljan din regiunea Dalarna, \xc3\xaen Suedia. A fost proiectat\xc4\x83 de arhitectul Torben Grut, cel care a dorit, \xc3\xaen 1912, s\xc4\x83 extind\xc4\x83 stadionul din Stockholm folosit \xc3\xaen acel an pentru Jocurile Olimpice. Casa este mobilat\xc4\x83 cu piese de mobil\xc4\x83 italian\xc4\x83, englezeasc\xc4\x83 \xc8\x99i fran\xc8\x9buzeasc\xc4\x83 din secolele XVII, XVIII \xc8\x99i XIX. Hilda a \xc3\xaenconjurat casa cu o gr\xc4\x83din\xc4\x83 englezeasc\xc4\x83, care se combin\xc4\x83 cu st\xc3\xa2ncile \xc8\x99i cu dramaticul peisaj natural al zonei. Doamna Munthe \xc8\x99i copiii locuiau de obicei \xc3\xaen aceas\xc4\x83 cas\xc4\x83 \xc3\xaen timpul verii, dar Axel Munthe nu era prea des acolo, petrec\xc3\xa2nd c\xc3\xa2t mai mult timp posibil la San Michele.\n_START_SECTION_\nPrimul R\xc4\x83zboi Mondial\n_START_PARAGRAPH_\n\xc3\x8en timpul Primului R\xc4\x83zboi Mondial, Munthe a servit \xc3\xaentr-o unitate de ambulan\xc8\x9b\xc4\x83. Experien\xc8\x9bele din timpul r\xc4\x83zboiului le-a relatat \xc3\xaen cartea Red Cross, Iron Cross.\n_START_SECTION_\nUltimii ani\n_START_PARAGRAPH_\nMunthe a suferit de o boal\xc4\x83 a ochilor care \xc3\xael putea aduce la orbire. Cum nu mai putea suporta lumina puternic\xc4\x83 a soarelui din Italia sau din insula Capri a trebuit s\xc4\x83 se \xc3\xaentoarc\xc4\x83 pentru c\xc3\xa2\xc8\x9biva ani \xc3\xaen Suedia, unde a scris Cartea de la San Michele, pe care a publicat-o \xc3\xaen limba englez\xc4\x83 cu titlul The Story of San Michele, \xc3\xaen 1929. Cartea a fost bine primit\xc4\x83, a fost tradus\xc4\x83 \xc3\xaen cel pu\xc8\x9bin patruzeci \xc8\x99i cinci de limbi \xc8\x99i este una dintre cele mai celebre c\xc4\x83r\xc8\x9bi ale secolului al XX-lea._NEWLINE_O opera\xc8\x9bie i-a restabilit vederea \xc8\x99i a petrecut \xc3\xaenc\xc4\x83 un num\xc4\x83r de ani la San Michele, dup\xc4\x83 care, \xc3\xaen 1942, s-a \xc3\xaentors \xc3\xaen Suedia. Ultimii ani ai vie\xc8\x9bii i-a petrecut ca musafir oficial al regelui Suediei._NEWLINE_\xc3\x8en timpul celui de-al Doilea R\xc4\x83zboi Mondial, fiul s\xc4\x83u Malcolm Pennington Mellor Munthe a servit, lucr\xc3\xa2nd \xc3\xaen spatele liniei de ocupa\xc8\x9bie german\xc4\x83 din Scandinavia ocupat\xc4\x83, \xc3\xaen cadrul organiza\xc8\x9biei Special Operations Executive. Apoi a participat la cunoscuta invazie aliat\xc4\x83 de la Anzio. Malcolm a fost urm\xc4\x83rit drastic \xc3\xaen timpul r\xc4\x83zboiului, trebuind s\xc4\x83 duc\xc4\x83 practic o via\xc8\x9b\xc4\x83 acoperit\xc4\x83.\n_START_SECTION_\nConcep\xc8\x9bii medicale\n_START_PARAGRAPH_\nAxel Munthe a \xc3\xaencercat, de c\xc3\xa2te ori a fost posibil, s\xc4\x83 evite prescrierea de medicamente pentru tratarea pacien\xc8\x9bilor cu tulbur\xc4\x83ri psihice. Recomanda cel mai adesea tratamentul prin hipnoz\xc4\x83, muzic\xc4\x83, sau alte metode medicale alternative adecvate. A avut o oarecare participare la cercet\xc4\x83rile lui Louis Pasteur pentru prepararea vaccinului \xc3\xaempotriva turb\xc4\x83rii. El credea \xc3\xaen necesitatea eutanasierii, ca de exemplu \xc3\xaen cazul turb\xc4\x83rii, \xc3\xaen cazurile de suferin\xc8\x9b\xc4\x83 intens\xc4\x83 \xc8\x99i lipsite de orice speran\xc8\x9b\xc4\x83 pentru cel bolnav.\n_START_SECTION_\nOpera\n_START_PARAGRAPH_\nLetters From A Mourning City a fost publicat\xc4\x83 \xc3\xaen Anglia \xc3\xaen 1884 \xc8\x99i cuprinde relatarea experien\xc8\x9belor tr\xc4\x83ite \xc3\xaen timpul epidemiei de holer\xc4\x83 de la Neapole. O parte din aceste relat\xc4\x83ri au fost publicate ini\xc8\x9bial \xc3\xaen ziarul Stockholms Dagblad. Cartea a fost publicat\xc4\x83, \xc3\xaen anul 1885, \xc3\xaen limba suedez\xc4\x83, \xc3\xaen traducerea autorului._NEWLINE_Vagaries a fost tip\xc4\x83rit\xc4\x83 la Londra \xc3\xaen 1898. O a doua edi\xc8\x9bie a ap\xc4\x83rut \xc3\xaen 1908, cu titlul Memories and Vagaries. \xc3\x8en 1930, a ap\xc4\x83rut o nou\xc4\x83 edi\xc8\x9bie, av\xc3\xa2nd ad\xc4\x83ugat\xc4\x83 o prefa\xc8\x9b\xc4\x83 \xc8\x99i cu mici diferen\xc8\x9be \xc3\xaen alegerea \xc8\x99i ordonarea povestirilor. Unele traduceri \xc3\xaen alte limbi au primit titluri diferite, ca de exemplu O carte veche despre oameni \xc8\x99i animale sau Oameni \xc8\x99i animale._NEWLINE_Red Cross, Iron Cross, a fost publicat\xc4\x83 anonim \xc3\xaen limba englez\xc4\x83, la Londra \xc3\xaen 1916, ca fiind scris\xc4\x83 de \xe2\x80\x9eun un medic din Fran\xc8\x9ba\xe2\x80\x9d, \xc3\xaentregul c\xc3\xa2\xc8\x99tig fiind donat Crucii Ro\xc8\x99ii franceze. Cartea cuprinde \xc3\xaent\xc3\xa2mpl\xc4\x83ri tr\xc4\x83ite \xc3\xaen timpul Primului R\xc4\x83zboi Mondial. O a doua edi\xc8\x9bie, de data aceasta purt\xc3\xa2nd numele autorului, a fost publicat\xc4\x83 \xc3\xaen 1930._NEWLINE_\xc3\x8en 1918 a publicat cartea For those who love music._NEWLINE_Cartea de la San Michele (The Story of San Michele), tradus\xc4\x83 \xc3\xaen limba rom\xc3\xa2n\xc4\x83 \xc3\xaen 1945 \xc8\x99i ilustrat\xc4\x83 de Fred Mico\xc8\x99, surclaseaz\xc4\x83 alte publica\xc8\x9bii ale lui Munthe \xc8\x99i cuprinde material din lucr\xc4\x83rile publicate anterior. Lucr\xc4\x83rile lui publicate anterior pot fi cu greu g\xc4\x83site. \xc3\x8en limba rom\xc3\xa2n\xc4\x83, cartea a ap\xc4\x83rut la \xc3\xaenceputul anilor '30, \xc3\xaen traducerea lui Felix Aderca, la Editura \xe2\x80\x9eNa\xc8\x9bionala Ciornei\xe2\x80\x9d din Bucure\xc8\x99ti \xc8\x99i a cunoscut mai multe tiraje. O nou\xc4\x83 traducere, de data aceasta a Teodorei Sadoveanu, a ap\xc4\x83rut \xc3\xaen anul 1970, la Editura Dacia din Cluj. \xc3\x8en Rom\xc3\xa2nia, lucrarea s-a bucurat de foarte bun\xc4\x83 apreciere din partea cititorilor.\n_START_SECTION_\nFilm\n_START_PARAGRAPH_\nSub titlul Cartea de la San Michele, a fost realizat\xc4\x83 \xc3\xaen 1962 o coproduc\xc8\x9bie germano/francezo/italian\xc4\x83, cu actorul O. W. Fischer \xc3\xaen rolul principal. Regizori au fost Giorgio Capitani, Rudolf Jugert \xc8\x99i Georg Marischka, iar produc\xc4\x83tor Artur Brauner. Au mai participat actorii Rosanna Schiaffino, Sonja Ziemann, Maria Mahor, Heinz Erhardt, Ingeborg Sch\xc3\xb6ner, Renate Ewert \xc8\x99i Christiane Maybach.\n_START_SECTION_\nMo\xc8\x99tenire cultural\xc4\x83\n_START_PARAGRAPH_\nMai multe dintre propriet\xc4\x83\xc8\x9bile lui Axel Munthe sunt acum centre culturale._NEWLINE_El a l\xc4\x83sat mo\xc8\x99tenire vila San Michele na\xc8\x9biunii suedeze. Ea este organizat\xc4\x83 ca o funda\xc8\x9bie suedez\xc4\x83 \xc8\x99i \xc3\xaendepline\xc8\x99te func\xc8\x9bii complexe de centru cultural: g\xc4\x83zduie\xc8\x99te concerte, c\xc4\x83rturari suedezi \xc8\x99i este sediul consulatului suedez local. Aceea\xc8\x99i funda\xc8\x9bie de\xc8\x9bine Muntele Barbarossa, care acoper\xc4\x83 o suprafa\xc8\x9b\xc4\x83 de 5,5 hectare, \xc8\x99i a r\xc4\x83mas \xc3\xaen continuare o zon\xc4\x83 de protec\xc8\x9bie a p\xc4\x83s\xc4\x83rilor. _NEWLINE_\xc3\x8en 1980, a fost format\xc4\x83 funda\xc8\x9bia \xe2\x80\x9eStiftelsen Hildasholm\xe2\x80\x9d cu scopul de a se \xc3\xaengriji de Hildasholm, casa lui Munthe din Suedia, organizat\xc4\x83 ca muzeu. Malcom Munthe a donat funda\xc8\x9biei casa \xc8\x99i toate obiectele antice \xc8\x99i de art\xc4\x83 pe care le aceasta le con\xc8\x9bine. \xc3\x8en anul 1988, casa a fost declarat\xc4\x83 cl\xc4\x83dire istoric\xc4\x83 \xc8\x99i a beneficiat de o restaurare extins\xc4\x83 \xc3\xaentre anii 1995 \xc8\x99i 1999. \xc3\x8en afara primirii de vizite, casa g\xc4\x83zduie\xc8\x99te cursuri de art\xc4\x83 \xc8\x99i concerte. \xc3\x8en septembrie 2003, aici a fost organizat un simpozion interna\xc8\x9bional privind personalitatea complex\xc4\x83 a lui Axel Munthe._NEWLINE_Malcolm Munthe \xc8\x99i-a d\xc4\x83ruit mult din via\xc8\x9b\xc4\x83, dup\xc4\x83 cel de-al Doilea R\xc4\x83zboi Mondial, pentru a modifica cele dou\xc4\x83 case ale familiei din Anglia. Copiii s\xc4\x83i au format \xe2\x80\x9eTrustul de Caritate Pennington-Mellor-Munthe\xe2\x80\x9d, care de\xc8\x9bine Southside \xc8\x99i Hellens Manor, \xc8\x99i le folose\xc8\x99te ca muzee, dar \xc8\x99i pentru g\xc4\x83zduirea de evenimente culturale: concerte, cursuri, ac\xc8\x9biuni literare \xc8\x99i altele. Membrii familiei locuiesc uneori \xc3\xaen aceste case."